Jérôme Boateng

Jérôme Agyenim Boateng (s. 3. syyskuuta 1988 Berliini, Saksa) on saksalainen uransa päättänyt jalkapalloilija. Hän edusti kymmenen vuoden ajan Bundesliigassa pelaavaa Bayern Müncheniä. Hän on pelipaikaltaan keskus- tai laitapuolustaja. Hän on maailmanmestari, kaksinkertainen Mestarien liigan voittaja ja yhdeksänkertainen Saksan-mestari.
Ura.
Seuraura.
Hertha BSC.
Boateng aloitti pelaamisen kasvattajaseurassaan Hertha BSC:ssä 13-vuotiaana. Hän pelasi pääosin joukkueen reserveissä, mutta debytoi Bundesliigassa 31. tammikuuta 2007 18-vuotiaana Hannoveria vastaan kaudella 2006–2007 5–0-tappioon päättyneessä ottelussa. Kauden aikana hän nousi edustusjoukkueen vakiojäseneksi ja pelasi liigassa 10 ottelua. Elokuussa 2007 Boateng siirtyi Hamburger SV:hen 1,2 miljoonan euron siirtosummalla.
Hamburger SV.
Boatengista tuli Hampurissa yksi puolustuksen tukipilareista. Kaudella 2008–2009 hän oli Eurooppa-liigan välieriin edenneen joukkueen avainpelaajia. Kaudella 2009–2010 Boateng pelasi Bundesliigassa 27 ottelua ja nousi Saksan A-maajoukkueeseen. Boatengista kiinnostuivat muun muassa suurseurat Arsenal ja Manchester City.
Manchester City.
Kesäkuun 2010 alussa Manchester City vahvisti Boatengin liittyvän englantilaisseuraan viiden vuoden sopimuksella. Boateng sai pelipaidan numerokseen 17. Viikko ennen Valioliiga-kauden alkua Boateng loukkasi vasemman polvensa törmättyään lentokoneessa tarjoiluvaunuun. Boateng debytoi Cityn paidassa harjoituskaudella ystävyysottelussa Valenciaa vastaan.
Valioliiga-debyytin Boateng teki syyskuussa 2010, kun hän pääsi vaihdosta kentälle voitollisessa Chelsea-ottelussa. Hän oli ensimmäistä kertaa avauksessa tasapeliottelussa Juventusta vastaan Eurooppa-liigassa. Kautta häiritsivät loukkaantumiset, ja hän pelasi Valioliigassa vain 16 ottelua. FA Cupin voitokkaasta finaalista hän oli sivussa polvivamman vuoksi. 
Bayern München.
Kesäkuussa 2011 Boateng ilmaisi halunsa jättää Cityn ja siirtyä Bayern Müncheniin, koska se parantaisi hänen mahdollisuuksiaan pelata Saksan maajoukkueessa ja hän saisi pelata enemmän keskuspuolustajana oltuaan Cityssä lähes koko ajan oikeana puolustajana. Neljän vuoden sopimus seuraan varmistui lopulta 17. heinäkuuta 2011.
Boateng nousi heti Bayern Münchenin vakiokokoonpanoon. Avauskaudellaan hän pelasi 27 bundesliigaottelua, joista 26 ottelua avauskokoonpanossa. Mestarien liigassa hän pelasi samalla kaudella täyden ajan kaikissa 13 ottelussa tappiollista finaalia myöten. Seuraavalla kaudella hän pelasi Mestarien liigassa yhdeksän ottelua, myös voittoon päättyneen loppuottelun Borussia Dortmundia vastaan. Hän oli voittamassa Mestarien liigan finaalia myös kaudella 2019–2020, jolloin pelasi kaikkiaan yhdeksän ottelua. Yhteensä hän on pelannut Bayernissa 85 Mestarien liigan ottelua, joissa hän on tehnyt neljä maalia ja antanut kuusi maalisyöttöä.
Boateng voitti Bayernissa Saksan-mestaruuden yhdeksänä peräkkäisenä kautena 2012–2021. Kaikkiaan hän pelasi 229 bundesliigaottelua, joissa hän viimeisteli viisi maalia ja alusti 15 osumaa. Saksan cupin hän voitti 2013, 2014, 2016, 2019 ja 2020 sekä seurajoukkueiden maailmanmestaruuden 2013 ja 2020.
Olympique Lyonnais.
Syyskuussa 2021 Boateng allekirjoitti kaksivuotisen sopimuksen ranskalaisseura Lyonin kanssa. Boateng pelasi kaudella 2021–2022 Lyonissa 24 Ligue 1:n ottelua ja kolme Eurooppa-liigan ottelua. Kaudella 2022–2023 hän pelasi vain kahdeksan ottelua. Kesäkuussa 2023 Lyon ilmoitti, ettei aio uusia Boatengin sopimusta enää seuraavalle kaudelle.
Salernitana.
Helmikuussa 2024 Boateng allekirjoitti loppukauden mittaisen sopimuksen Italian Serie A:ssa putoamistaisteluun ajautuneen Salernitanan kanssa. Boateng pelasi kevätkaudella 2024 seitsemän ottelua ja Salernitana putosi kauden päätteeksi Serie B:hen.
LASK.
Itävaltalaisseura LASK ilmoitti 31. toukokuuta 2024 tehneensä Boatengin kanssa kaksivuotisen sopimuksen. Kaudella 2024–2025 hän pelasi LASKissa 10 Itävallan Bundesliigan ottelua sekä kaksi Konferenssiliigan ottelua.
Uran päätös.
Syyskuussa 2025 Boateng kertoi Instagram-tilillään lopettavansa ammattilaisuransa.
Maajoukkueura.
Boateng on pelannut Saksan alle 16-, 17- ja 19-vuotiaiden maajoukkueissa. Hän pelasi Saksan kaikki neljä ottelua alle 19-vuotiaiden EM-kilpailuissa vuonna 2007. Saksan maajoukkueessa Boateng debytoi lokakuussa 2009 MM-karsintaottelussa Venäjää vastaan. Hän sai toisella puoliajalla punaisen kortin. Hän edusti maata myös vuoden 2009 alle 21-vuotiaiden EM-kilpailuista ollen mestaruuden voittaneen joukkueen avainpelaajia.
Joachim Löw valitsi Boatengin vuoden 2010 MM-kilpailuihin. Itse MM-kisoissa Boateng oli kaksi ensimmäistä ottelua vaihtopenkillä, mutta kolmannessa ottelussa Ghanaa vastaan hän pääsi avauskokoonpanoon. Ottelussa hän kohtasi veljensä Kevin-Princen. Tämä oli ensimmäinen kerta MM-kisoissa, kun kaksi veljestä kohtaavat eri maiden joukkueissa. Hän oli avauskokoonpanossa myös pronssia saavuttaneen Saksan lopuissa otteluissa Englantia, Argentiinaa, Espanjaa ja Uruguayta vastaan.
Boateng pelasi neljä ottelua viidestä EM-kilpailuissa 2012. Hän oli avauskokoonpanossa kaikissa otteluissa Saksan voittaessa maailmanmestaruuden MM-kilpailuissa 2014. Hän pelasi kaikki kuusi ottelua EM-kilpailuissa 2016 ja kaksi peliä MM-kilpailuissa 2018.
Boateng valittiin Saksan vuoden jalkapalloilijaksi ja vuoden puolustajaksi 2016.
Perhe.
Boatengin äiti on saksalainen ja isä ghanalainen. Hänellä on yksi sisko ja kaksi veljeä, Kevin-Prince Boateng ja George Boateng. Hän kertoi haastattelussa katkaisseensa välit veljensä Kevin-Princen kanssa, koska tämä taklasi Michael Ballackin pois MM-kisoista.
2020-luvun taitteesta alkaen Jérôme Boateng on joutunut osaksi useaa eri kohua, jotka liittyvät hänen väkivaltaisuuteensa. Saksalaislehti "Der Spiegel" julkaisi viestejä, joissa Boatengin äiti Martina Boateng kuvaili poikansa väkivaltaisuutta asianajajalleen. Äidin mukaan Boateng oli pahoinpidellyt naisia psyykkisesti ja fyysisesti. Tunnetuin tapaus koskee Boatengin entistä kumppania Kasia Lenhardtia, joka riisti henkensä. Lenhardt oli 25-vuotias puolalainen malli ja Saksan Huippumalli haussa -televisio-ohjelman loppukilpailija. Hänet löydettiin kuolleena kotoaan helmikuussa 2021 noin viikko sen jälkeen, kun hän oli eronnut Boatengista. He olivat seurustelleet noin vuoden ajan. Tapauksen jälkeen kävi ilmi, että Boateng uhkasi häntä väkivallalla. Ennen eroa pariskunta kirjoitti Boatengin ehtojen mukaisen ja ainoastaan Lenhardtia koskevan salassapito- ja vaitiolosopimuksen, joka oli päivätty tammikuulle 2021. Vuonna 2024 tapausta tutkittiin edelleen. Vuonna 2019 Boatengia epäiltiin erään toisen kumppaninsa pahoinpitelystä. Marraskuussa 2022 tuomioistuin antoi tuomion 120 päiväsakosta, josta tuli Boatengin tuloilla maksettavaksi 1,2 miljoonaa euroa. Martina Boateng on lisäksi kertonut poikansa kiristäneen myös läheisiään. Jérôme Boateng on muun muassa uhannut, että sukulaiset eivät saa tavata Boatengin lapsia, mikäli he todistavat häntä vastaan oikeudenkäynnissä. Boatengilla on kaikkiaan kolme lasta, joista kaksoset Shenlerin kanssa.
Saavutukset.
Seurajoukkueissa
Maajoukkueessa